বাসস্টপেজের ছোট্ট যাত্রী ছাউনির একপাশে এলইডি স্ক্রিনে রুটের বাসের অবস্থান জানানো হচ্ছে। কোন বাস কত দূরে রয়েছে, ক’মিনিটের মধ্যে পৌঁছুবে সব। বাস ইনফর্মেশন সিস্টেমের আওতায় সারা কোরিয়াতেই এই ব্যবস্থা। আর ম্যানুয়াল ম্যাপ তো রয়েছেই। আমরা হৈচৈ করতে করতে বাসে উঠে পড়ি। শুক্রবারের দুপুর। ওয়ার্ক-ডে। তবুও ভীড়। ড্রাইভারের পাশে বসানো মেশিনে টি-মানি কার্ড ছুঁইয়ে ভাড়া চুকিয়ে দিই। এ এক অসাধারণ ব্যবস্থা। এক টি-মানি কার্ড দিয়ে কোরিয়ার সকল সাবওয়ে কিংবা সিটি বাস সার্ভিসে যাতায়াত সম্ভব। প্রয়োজনে ফ্লেক্সিলোডের মত রিচার্জ করিয়ে নিলেই হলো। অনেককে দেখেছি এ কার্ড সেলফোনের ব্যাক কাভারে রাখে। আমার ব্যাংক ডেবিট কার্ডও এই কাজ করতে পারে। তবে বাঙাল তো, যেখানে সেখানে ব্যাংক-কার্ড বের করার সাহস পাইনে।